Jeta dhe vepra e ish-Senatorit McGovern
George McGovern la gjurmë si ish-pjesëtar i ushtrisë amerikane dhe aktivist për paqen
Të dielën vdiq në moshën 90-vjeçare ish-senatori demokrat amerikan nga Dakota e Jugut, George McGovern. Familja tha se shkaku i vdekjes ishte kombinimi dhe përkeqësimi i disa kushteve shëndetësore. George McGovern, ish-ligjvënës amerikan dhe kandidat demokrat për president që humbi përballë Richard Nixonit në vitin 1972, vdiq në moshën 90 vjeçare. George McGovern ishte nderuar disa herë për rolin e tij si pilot luftarak në Luftën e Dytë Botërore. Përvoja në luftë ia ndryshoi politikanit të ardhshëm pikëpamjet për jetën dhe vdekjen. Pas luftës, zoti McGovern u kthye në shtetin e tij të Dakotës së Jugut, ku u bë pedagog historie dhe shkencash politike. Në vitin 1956, ai kandidoi për t’u bërë anëtar i Kongresit dhe fitoi. Ai u bë i njohur si aktivist në mbrojtje të fermerëve amerikanë. Ai u zgjodh në Senatin amerikan në vitin 1962. Në vitin 1972, në vitin e shtatë të Luftës së Vietnamit, Senatori McGovern u emërua si kandidati i Partisë Demokrate për President. Ai ishte në garë me Presidentin Richard Nixon me një platformë që mbështeste tërheqjen e njëanshme të trupave amerikane nga Vietnami në këmbim për kthimin e të burgosurve amerikanë të luftës. Nuk ishte një platformë shumë popullore dhe ndikoi në humbjen e tij të thellë. Ai e humbi vendin e senatit në vitin 1980, por vazhdoi të ishte aktiv në politikë duke punuar për çështje liberale dhe duke mbështetur kandidatë liberalë. Ai udhëtoi në gjithë botën për të dhënë leksione dhe shërbeu si ambasador i Shteteve të Bashkuara në Agjencinë e OKB-së për Ushqimin dhe Bujqësinë. Ai u largua nga ai post me angazhimin për të luftuar urinë në Shtetet e Bashkuara dhe në botë. Në vitin 2000, Presidenti Bill Clinton e nderoi zotin McGovern me medaljen Presidenciale të Lirisë, nderimi më i rëndësishëm për civilët, ndërsa në vitin 2008 ai dhe ish-senatori Robert Dole u nderuan me Çmimin Botëror të Ushqimit. George McGovern ishte një nga figurat kryesore për lëvizjen për paqe në Amerikë, duke ngritur zërin kundër luftës në Irak, duke e krahasuar atë luftë me luftën e Vietnamit. Zoti McGovern sillte perspektivën e një politikani dhe historiani në politikë. Para se të vdiste, në tetor, George McGovern po promovonte librin e tij të 14-të dhe të fundit “Ç’do të thotë të jesh demokrat”.